Document ID: 31994D0642

KOMISSION PÄÄTÖS,
tehty 8 päivänä syyskuuta 1994,
yhteisön taloudellisen osallistumisen laajuudesta eläinlääkintäalan toimivaltaisten virkamiesten neljännen vaihto-ohjelman toteuttamiseen (94/642/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna päätöksellä 94/370/EY(2), ja erityisesti sen 34 artiklan 6 kohdan,
sekä katsoo, että
eläinlääkärintarkastuksiin liittyvän uuden toimintasuunnitelman yhteydessä toimivaltaisten virkamiesten vaihto-ohjelmien toteuttaminen tällä alalla on osoittautunut tärkeäksi eläinlääkintäviranomaisten välisen luottamuksen lisääntymisen varmistamiseksi,
kolmansista maista yhteisöön tuotavien tuotteiden eläinlääkärintarkastusten järjestämistä koskevista periaatteista 10 päivänä joulukuuta 1990 annetun neuvoston direktiivin 90/675/ETY(3), sellaisena kuin se on viimeksi muutettuna direktiivillä 92/118/ETY(4), 22 artiklassa ja kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(5), sellaisena kuin se on viimeksi muutettuna päätöksellä 92/438/ETY(6), 21 artiklassa säädetään erityisesti vaihto-ohjelmien järjestämisestä virkamiehille, joilla on pätevyys kolmansista maista tuotavien tuotteiden ja elävien eläinten tarkastusten suorittamiseen,
olisi otettava huomioon komission päätöksen 91/280/ETY(7), komission päätöksen 93/88/ETY(8) ja komission päätöksen 93/511/ETY(9) mukaisesti toteutetun kolmen ensimmäisen vaihto-ohjelman aikana saavutetut tulokset ja kokemukset,
olisi määrättävä yhteisön taloudellisesta osallistumisesta neljännen ohjelman täytäntöönpanon tukemiseksi ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhteisö osallistuu taloudellisesti liitteessä määritellyn eläinlääkintäalan toimivaltaisten virkamiesten vaihto-ohjelman rahoitukseen.
2 artikla
1. Jäsenvaltioiden on nimettävä vaihto-ohjelmasta vastaavat viranomaiset.
2. Jäsenvaltioiden, joista virkamies on peräisin, on:
- maksettava virkamiehilleen palkkaa vaihto-ohjelman kestoajalta,
- vastattava kansallisten säännöstensä mukaisesti virkamiestensä oleskelukustannuksista. Jäsenvaltioiden viranomaisten on valvottava, että niiden virkamiesten oleskelukustannuksissa otetaan huomioon vastaanottavan jäsenvaltion tilanne,
- vastattava kansallisten säännöstensä mukaisesti lähtöpaikan ja määräpaikan välillä tehtävän yhden edestakaisen matkan suuruisista matkakustannuksista sekä matkakustannuksista vastaanottavassa maassa 3 kohdan toisessa luetelmakohdassa tarkoitetun tiedon antamisen paikan ja ensimmäisen määrätyn tarkastusaseman välillä sekä tämän ja toisen määrätyn tarkastusaseman välillä sekä tätä ohjelmaa varten muilla kuin omilla kulkuneuvoilla tai taksilla tehtyjen matkojen kustannuksista,
- huolehdittava tarvittaessa virkamiestensä asian- mukaisesta kielikoulutuksesta,
- annettava virkamiehilleen ennen lähtöä tieto heitä koskevan vaihto-ohjelman rahoitusedellytyksistä, luonteesta ja rakenteesta,
3. Vastaanottavien jäsenvaltioiden on:
- toteutettava tarvittavat toimenpiteet vierailevien virkamiesten sopeutumisen varmistamiseksi,
- annettava vieraileville virkamiehille tarkastusten yleistä rakennetta ja menetelmiä koskevat tiedot ottaen huomioon sekä yhteisön lainsäädännön että kansallisen lainsäädännön.
3 artikla
1. Yhteisön taloudellinen osallistuminen kattaa 2 artiklan 2 kohdan toisessa ja kolmannessa luetelmakohdassa tarkoitetut kustannukset. Se kattaa myös 2 artiklan 2 kohdan neljänteen luetelmakohtaan liittyvät kustannukset enintään 1 500 ecun suuruisella summalla kielikoulutusta saavaa virkamiestä kohti.
2. Jäsenvaltiot voivat saada 50:ttä prosenttia yhteisön taloudellisesta osallistumisesta vastaavan etumaksun, jos ne esittävät komissiolle ennen 1 päivää lokakuuta 1994 2 artiklan 1 kohdassa tarkoitetun vastuussa olevan viranomaisen todistuksen siitä, että 2 artiklassa määrätyt kustannukset ovat aiheutuneet kansallisen lainsäädännön mukaisesti.
4 artikla
1. Komissio korvaa 3 artiklan 1 kohdassa tarkoitetut kustannukset jäsenvaltioille todistusasiakirjojen esittämistä vastaan ennen 31 päivää maaliskuuta 1995.
2. Edellä 1 kohdassa tarkoitettuihin todistusasiakirjoihin kuuluvat erityisesti:
- vaihtoon osallistuvan virkamiehen henkilötiedot,
- jäljempänä 5 artiklan 1 kohdassa tarkoitettu toimivaltaisen viranomaisen kertomus,
- vastaanottavan jäsenvaltion antama todistus,
- luettelo jäsenvaltiolle, josta virkamies on peräisin, aiheutuneisiin kustannuksiin liittyvistä laskuista,
- jäljennös jäsenvaltiossa, josta virkamies on peräisin, voimassa olevasta kansallisesta lainsäädännöstä vaihto-ohjelmassa tarkoitettujen kustannusten osalta,
- kielikoulutuksen kustannusten osalta luettelo jäsenvaltiolle, josta virkamies on peräisin, aiheutuneisiin kustannuksiin liittyvistä laskuista.
Komissio voi vaatia nämä kustannuksiin liittyvät laskut minkä tahansa mahdollisen tarkastuksen yhteydessä.
5 artikla
1. Komissio laatii 30 päivään huhtikuuta 1995 mennessä yhteensovittamisesta vastaavien jäsenvaltioiden viranomaisten 31 päivään maaliskuuta 1995 mennessä antamien kertomusten perusteella teknisen ja taloudellisen yhteenvedon. Näihin kertomuksiin on sisällyttävä vaihto-ohjelmaan osallistuneiden virkamiesten huomautuksille varattu osa.
2. Saatu kokemus otetaan huomioon myöhempien ohjelmien parantamiseksi ja kehittämiseksi.
6 artikla
Tämä päätös on osoitettu kaikille jäsenvaltioille.
Tehty Brysselissä 8 päivänä syyskuuta 1994.

Labels: 5
10
6
12
15